b"\n_START_ARTICLE_\nJosep Sastre i Perciba\n_START_SECTION_\nTraject\xc3\xb2ria\n_START_PARAGRAPH_\nNascut a la barriada de Gr\xc3\xa0cia de Barcelona, comen\xc3\xa7\xc3\xa0 la seva traject\xc3\xb2ria al FC Espanya, club que el 1923 adopt\xc3\xa0 el nom de FC Gr\xc3\xa0cia. Les brillants actuacions al club gracienc el portaren el 1926 a fitxar pel Futbol Club Barcelona on jug\xc3\xa0 167 partits i marc\xc3\xa0 116 gols. Ja el 1927 destac\xc3\xa0 al club blaugrana essent el segon jugador que m\xc3\xa9s partits disput\xc3\xa0. El 1928 es proclam\xc3\xa0 campi\xc3\xb3 d'Espanya en la c\xc3\xa8lebre final del Sardinero, on va caldre disputar 3 partits per decidir el campi\xc3\xb3 i on Sastre marc\xc3\xa0 el gol que don\xc3\xa0 el triomf al Bar\xc3\xa7a. El 1929 es proclam\xc3\xa0 campi\xc3\xb3 de la primera lliga del club. El 1932 fitx\xc3\xa0 per l'RCD Espanyol per\xc3\xb2 no pogu\xc3\xa9 disputar molts partits en ser operat de l'est\xc3\xb3mac. Un cop restablert, no obstant, retorn\xc3\xa0 al Barcelona el 1933, i un cop va rebre la baixa pass\xc3\xa0 a jugar al Granollers SC, al Club Fran\xc3\xa7ais de Par\xc3\xads., al FC Badalona. i al FC Terrassa._NEWLINE_Fou un cop internacional amb la selecci\xc3\xb3 d'Espanya, en el partit davant Txecoslov\xc3\xa0quia disputat a Barcelona el dia 1 de gener de 1930. El partit finalitz\xc3\xa0 amb el resultat d'un a zero, essent Sastre l'autor del gol. Tamb\xc3\xa9 fou internacional amb la selecci\xc3\xb3 de Catalunya._NEWLINE_Un cop retirat dels terrenys de joc fou entrenador de diversos equips catalans._NEWLINE_Una samarreta seva est\xc3\xa0 exposada al Museu del Futbol Club Barcelona."